اعتبرات خلود المختاري، مرات الصحافي المعتقل سليمان الريسوني، أن السلوك اللي دارتو المندوبية العامة لإدارة السجون وإعادة الإدماج سلوك، بتسريب فيديوهات لراجلها، ماشي اخلاقي، وأنها كتحمل فيه المسؤولية الكاملة. وزادت المختاري، فتصريحها ل”كود”، أن الكاميرات دارت لتأمين حياة السجناء وماشي للتجسس عليهم. وكشفات أن الفيديوهات قديمة، حيت آخر مرة شافتو كان فحالة أسوأ بكثير، و”هذوك الفيديوهات كدينهم حتى لو كانت قديم، حيت كيبان كان فحالة صعيبة”، حسب ما قالت. وزادت: “الله يعطيهم الذل.. هذشي كيضر فالقلب”. وكشفات انها غتابع المندوبية على هذشي اللي دارت، وان فهذشي إخفاء للحقيقة ديال فين كاين الريسوني دابا، حيت جات السيمانة الجاية باش تزورو فالحبس هي وولدو ودفاعو وقالو ليها أنه رفض، “المندوبية توري حقيقة الحالة الصحية لسليمان، وهذشي علاش ماجابوهش للحكم ديالو، وخا تم الأمر بإحضارو بالقوة العمومية”، كتقول المختاري. ونشرات المندوبية العامة لإدارة السجون وإعادة الإدماج، اليوم الاثنين، فيديو للصحافي المعتقل سليمان الريسوني، للرد على بيان صدرو الإتلاف المغربي لهيآت حقوق الإنسان. والفيديو كيبان فيه الريسوني كيبدل حوايجو وكلس فكرسي وموجد حداه السطولة باش يدوش فكولوار فالحبس، الفيديو الثاني كيبان غادي كيتمشى بعكاز، وكيبان الريسوني ضعيف بزاف بالمقارنة مع كيف كان قبل. وفبلاغها تعليقا على الفيديو، قالت إدارة السجون ان الريسوني كياخد العسل باستمرار، وألح مؤخرا باش تعطى ليه زيت الزيتون، وتم الإخبارها بانه كياخد الشربة والمقويات والتمر، ومواد غذائية بحال الفواكه. 
مرات الريسوني ردات على تسريب فيديوهاتو عبر “كود”: هذا فعل ماشي اخلاقي وغادي نتابع المندوبية